Хуан Руис
Могъществото на парите
Откъс

Превод от испански: Александър Муратов, Атанас Далчев, 1978

chitanka.info

Парите правят всичко и всички ги обичат,

глупака правят умен, а куците да тичат,

човек да бъде щедър, да проговорват неми,

безръкия да иска пари в ръце да вземе.

Орача неграмотен и грубия негодник

с парите се превръщат в мъдрец и благородник.

Човек със тях добива и храброст по-голяма,

и господар не си е, парици който няма.

Пари когато имаш, ще имаш и утеха,

веселие и радост, ще носиш скъпа дреха,

на папата с парите ще купиш даже рая,

където са парите, блаженство има, зная.

Видях в дворците папски какво парите значат.

Парите всички тука благоговейно тачат.

Голяма чест им правят със тържество голямо,

като крале ги славят, на тях се кланят само.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.